**Hogy tisztítsam ki?**

A [Huffington Post](https://www.huffpost.com/entry/how-to-clean-fabric-coronavirus-face-mask_l_5e8f6e5dc5b6458ae2a5cab1" \t "_blank) szerint a vírust hordozó részecskék könnyen képesek behatolni a szövetmaszk anyagába, ezért a lap által megkérdezett szakértők azt javasolják, hogy érdemes minden használat után, vagy legalább naponta egyszer kimosni. Sőt, egyikük egyenesen úgy fogalmazott, hogy nem lenne szabad 30 percnél tovább viselni, mert a légzésből származó nedvesség miatt kevésbé tud gátat szabni a koronavírus átvitelének. Arról, hogy a vírus mennyi ideig képesek megélni az anyagon, eltérnek a vélemények. Egyes jelentések szerint már 2 nap után elpusztul, míg más beszámolók alapján akár 6-7 nap elteltével is ki lehet mutatni a nyomait.

A szövetmaszk fertőtlenítésére több technika is létezik. A [Popular Science](https://www.popsci.com/story/diy/face-mask-sterilizing-sanitizing-guide/" \t "_blank)összegyűjtötte azokat, amelyek valóban megbízhatónak számítanak:

**Forralás**

Hagyd öt percre forrásban lévő vízben, és kész is vagy. A módszer hátránya, hogy kárt tehet az anyagban, illetve negatívan befolyásolhatja annak légáteresztő képességét. Éppen ezért utána tartsd a szövetet egy fényforrás felé és ellenőrizd, hogy elvékonyodott-e valahol, ahol aztán kis lyukak képződhetnek. Az előbbi kockázatok miatt a forralást legfeljebb 10 alkalommal érdemes alkalmazni.

**Mosás**

A szájmaszkot a többi szennyessel együtt kimoshatod a mosógépben is. Fontos azonban, hogy megfelelő mennyiségű mosószert (ami ideális esetben klór- vagy fehérítőtartalmú, vagy van valami más aktív összetevője, ami nem teszi tönkre a mosnivalók színeit) használj, illetve olyan programot válassz, ami legalább 60 Celsius-fokon mos. Ha van szárítógéped, annál szintén magasabb hőfokot állíts be.

**Fehérítő**

Amennyiben nincs elegendő szennyesed a mosáshoz, vagy nem akarsz a forralással bajlódni, akkor áztasd a maszkot 5 percre forró vízbe, melyhez - megfelelő elővigyázatosság mellett - literenként adj egy teáskanálnyi fehérítőt. A hőfok itt kevésbé fontos, az arányok viszont annál inkább, a fehérítő ugyanis nagyobb koncentrációban kárt tehet a szövetben. Ügyelj arra is, hogy utána alaposan kiöblítsd belőle, mert ha nem vagy elég körültekintő, a maszkon keresztül belélegezve légúti bántalmakat okozhat. Ennek elkerüléséhez 10-15 másodpercre tartsd a csap alá és alaposan mosd át, majd 5 percre áztasd tiszta vízbe.

**+1 Szappanos öblítés vagy vasalás**

Ha nincs más opciód, a Huffington Post szerint járható út lehet a kézi mosás is: szappanozd be alaposan a maszkot, majd dörzsölgesd legalább 20 másodpercen át forró víz alatt. Cikkünkre reagálva egy textil- és ruhaipari mérnök és anyagismeret oktató felvetett egy negyedik megoldást is. Mint írta, a szakmában a magas hőfokú vasalást szokták javasolni, mivel a vírus 60 Celsius-fokon elpusztul.(Vasalás közben ne hajolj felé, ne lélegezd be a gőzt!)

Bármelyik módszert is választod, a [fertőtlenítés](https://divany.hu/lajfhekk/2020/04/09/kemia-fertotlenitoszer-takaritas-tisztitoszer/?utm_source=cikklink) mit sem ér megfelelő tárolás nélkül. A megtisztított maszkot lehetőleg egy zárható műanyag zacskóban vagy tárolóedényben tartsd, amíg fel nem veszed.